Korla
Korla (mong. Хорол, uig. كورلا = Kurla, kin. 库尔勒, pinyin: Kù'ěrlè) – miestas Kinijoje, vidurio Sindziange, apie 200 km į pietvakarius nuo Urumčio, prie Končės upės, apsuptas kalnų. Bajangolo mongolų autonominės prefektūros centras. Yra oro uostas, plentai į Kuldžą, Čarklyką, Urumčį, Taškurganą (Karakorumo plentas), praeina Turfano–Kašgaro geležinkelis. Svarbus prekybinis, žemės ūkio centras. Auginamos kriaušės, apylinkėse išgaunama nafta. Dauguma Korlos gyventojų kinai (haniai), yra gausi uigūrų bendruomenė, šiek tiek hujų, mongolų.